Ferihegyen szakította meg útját a német Condor légitársaság Berlinből Hurghadába tartó járata, írja az Airportal. Az ORFK tájékoztatása szerint a gép bombafenyegetés miatt szállt le a Liszt Ferenc Nemzetközi Repülőtéren. A Készenléti Rendőrség tűzszerészei a leszállás után a félreállított légi járművet, az utasokat és csomagjaikat átvizsgálták, de robbanóanyagot, robbantásra alkalmas eszközt nem találtak a gépen - tudatta az ORFK.

Egy olvasónk is arról írt, hogy a gépet félreállították, tűzoltó és orvos is ment a helyszínre.

A gép menetrend szerint nem szállt volna le Ferihegyen. Az A321-es repülőgép fedélzetén 130 utas és 7 fős személyzet tartózkodott. A személyzete Belgrád térségében döntött úgy, hogy megszakítja az utat és visszafordul Budapest irányába. A járat hétfőn fél 12 után nem sokkal szállt le a budapesti repülőtéren.

A pilóták és a légiforgalmi irányítók rádióforgalmazását rögzítő LiveATC.net portálon hallható hangfelvétel szerint a repülőgépet két vadászgép kísérte a leszálláskor.

Az utasokért délután mentesítő járat érkezik, ami továbbviszi őket Hurghadába.